ຜູ້ຊາຍ ຫວຽດນາມ ໄວ 52 ປີ ເສຍຊີວິດ ຍ້ອນຕິດ ໄຂ້ຫວັດ​ ສັດ​ປີກ
ກໍລະນີ​ການ​ເສຍ​ຊີວິດ ໃນ​ຄັ້ງ​ນີ້ ​ແມ່ນ​ເປັນ​ລາຍ​ທໍາ​ອິດ ​ຕັ້ງ​ແຕ່​ເດືອນ​ເມສາ ​ປີແລ້ວ​ ຊຶ່ງ​​ມີ​ເດັກນ້ອຍ​ ອາຍຸ 4 ປີຄົນນຶ່ງ ​ເສ​ຍຊີວິດ​ໄປນັ້ນ.
ຊາຍໄວ 52 ປີຄົນນຶ່ງ ໃນນະຄອນ Ho Chi Minh ໄດ້ກາຍມາ ເປັນຜູ້ທໍາອິດໃນຫວຽດນາມ ທີ່ໄດ້ເສຍຊີວິດ ຍ້ອນໂຣກໄຂ້ຫວັດ ສັດປີກ ໃນຮອບ 9 ເດືອນ ບັນດາເຈົ້າໜ້າທີ່ສາທາລະນະສຸກຫວຽດນາມ ໄດ້ກ່າວໃນວັນ ອັງຄານມື້ນີ້ວ່າ ຊາຍຄົນທີ່ກ່າວມານັ້ນໄດ້ເຂົ້າຮັບການປິ່ນປົວ ທີ່ໂຮງພະຍາບານໃນວັນທີ 11 ເດືອນມັງກອນ ໂດຍມີອາການ ໄຂ້ຂຶ້ນສູງ ແລະໄດ້ເສຍຊີວິດໃນອາທິດຕໍ່ມາ ມີການກວດພົບ ວ່າ ລາວໄດ້ຕິດເຊື້ອໄວຣັສ H5N1 ກ່ອນໜ້ານີ້ ໄດ້ມີລາຍງານວ່າຊາຍຄົນນີ້ ໄດ້ຂ້າເປັດຕົວນຶ່ງໃນ ຟາມຂອງລາວ ແລະກໍໄດ້ຈັບຕ້ອງພວກໄກ່ໃນຕະຫຼາດ ບ່ອນທີ່ພວກສັດປີກຈຳນວນນຶ່ງ ໄດ້ພາກັນຕາຍ ໂດຍບໍ່ຊາບສາເຫດ ໃນເວລາຕໍ່ມາ ກໍລະນີການເສຍຊີວິດຄັ້ງນີ້ ແມ່ນເປັນລາຍທໍາອິດ ຕັ້ງແຕ່ເດືອນເມສາປີແລ້ວ ຊຶ່ງໄດ້ມີ ເດັກນ້ອຍອາຍຸ 4 ປີຄົນນຶ່ງ ເສຍຊີວິດນັ້ນ ອົງການອະນາໄມໂລກກ່າວວ່າ ໄດ້ມີ 63 ຄົນແລ້ວທີ່ເສຍຊີວິດຍ້ອນໂຣກໄຂ້ຫວັດສັດປີກ ໃນຫວຽດນາມ ຕັ້ງແຕ່ປີ 2003 ເປັນຕົ້ນມາ ອົງການອະນາໄມໂລກກ່າວວ່າ ຢູ່ໃນທົ່ວໂລກ ໄດ້ມີ 385 ຄົນເສຍຊີວິດແລ້ວ ຈາກຈໍານວນ ທັງໝົດ 649 ຄົນ ທີ່ໄດ້ຮັບການຢືນຢັນວ່າ ຕິດເຊື້ອໄວຣັສ H5N1 ໃນໝູ່ມວນມະນຸດ ເຊື້ອໄວຣັສໄຂ້ຫວັດສັດປີກດັ່ງກ່າວນີ້ແມ່ນຈະຕິດແປດໃສ່ພວກຜູ້ຄົນທີ່ໄດ້ແຕະຕ້ອງພວກ ສັດປີກທີ່ຕິດເຊື້ອເທົ່ານັ້ນ ພວກນັກວິທະຍາສາດບາງຄົນຢ້ານກົວວ່າ ເຊື້ອໄວຣັສ H5N1 ອາດຈະກາຍພັນເປັນໂຣກ ທີ່ສາມາດຕິດແປດລະຫວ່າງມະນຸດໄດ້ ຊຶ່ງອາດຈະສາມາດພາໃຫ້ມີຄົນຕາຍເປັນຈຳນວນ ຫຼວງ ຫລາຍໄດ້